Конево (област Шумен)
Кòнево (до 1934 г.: Бекѝрлие
) е село в Североизточна България, община Върбица, област Шумен.

География 
Село Конево се намира на около 31 km югозападно от областния център град Шумен, около 7 km северно от общинския център град Върбица и около 22 km изток-югоизточно от град Омуртаг. Разположено е в историко-географската област Герлово, на около 1,5 km западно от югозападния ръкав на язовир „Тича“, в който се влива течащата североизточно от селото Драгановска река (Вардунска река, Вардунско дере). Южно от Конево тече към язовира и левият приток на река Голяма Камчия река Палиска, към която е насочен преобладаващият слаб наклон на терена в селото. Надморската височина в центъра на Конево е около 237 m, на север нараства до 250 – 255 m, а на юг намалява до около 205 – 210 m.

Климатът е умереноконтинентален.

През село Конево минава първокласният републикански път I-7, водещ на север през село Иваново и град Велики Преслав до връзка при град Шумен с автомагистрала „Хемус“, а на юг – през село Менгишево, град Върбица и пътния възел „Петолъчката“ до връзка с автомагистрала „Тракия“.

Землището на село Конево граничи със землищата на: село Драгановец на север; село Иваново на североизток; село Ловец на изток; село Кьолмен на юг; село Менгишево на югозапад; село Плъстина на запад.

Население 
Числеността на населението на село Конево според преброяванията през годините е както следва:

Етническият състав на населението на село Конево по данните за етническите групи според преброяването на населението през 2011 г. е както следва:

История 
Селото е в България от 1878 г. През 1934 г. дотогавашното му име Бекѝрлие е променено на Конево.

Начално училище в село Бекирлие (Конево) е основано през 1921 г. През 1998 г. началното училище – село Конево и основното училище „Иван Рилски“ – село Менгишево се преобразуват в Основно училище „Никола Йонков Вапцаров“ – село Менгишево. В Конево е имало и частно турско начално училище, открито през 1933 г. и действало до – вероятно, 1958 г.

Читалище в село Конево е основано през 1933 г. по инициатива на учителя Крайчо Тодоров. Към читалището функционират библиотека, състави за художествена самодейност. В съхранявания в Държавния архив – Шумен архивен фонд на читалището няма документи, свидетелстващи за читалищна дейност след 1997 г.

Обществени институции 
Село Конево към 2023 г. е център на кметство Конево.

В село Конево към 2023 г. има:
 джамия;
 пощенска станция;
 целодневна детска градина „Миша“.

Източници

Външни препратки 
 Топографска карта, мащаб 1:100000 Картен лист: K-35-030
 Топографска карта, мащаб 1:50000 Картен лист: K-35-030-3 Актуалност 1984 г. Издание 1988 г.
 Източна Стара планина. Географска карта

Села в област Шумен
Населени места в община Върбица